mteb/MultiEupSlovakPartyClassification huggingface dataset:
Pán predsedajúci, my stále hovoríme o zelenšej ekonomike a o tom, aká je skvelá aj pre životné prostredie, a o riešeniach. Stáva sa to stále mantrou. Som rada, že sa zaoberáme pri tejto príležitosti aj ochranou konečného spotrebiteľa, ktorý takéto výrobky používa. A chcela by som pani spravodajkyňu Borzan pochváliť za veľmi dobrú správu. Nemôžeme chcieť, aby na všetkom bolo napísané  Som veľmi rada, že touto správou zavádzame to, že nebude sa to môcť zneužívať. Bude musieť byť podložené naozaj nejakými dôkazmi, že ten ktorý výrobok je naozaj lepší pre životné prostredie, ale že sa zaoberáme takisto aj tým, ako tieto výrobky používať čo najdlhšie, aby sme stále nemíňali, nekupovali viac vecí, ale aby sme tie veci viac opravovali. Takisto by som rada zdôraznila to, že myslím si, že ten cieľ, o ktorom hovoríme, aby sa takéto niečo zaviedlo do účinnosti 30 mesiacov po tom, čo to bude prijaté, je dostatočný, pretože za dva a pol roka sa s tým naozaj dokážu vysporiadať aj výrobcovia. Ďakujem, pani spravodajkyňa.
Vážená pani predsedajúca, ja keď sa pozriem dnes na túto sálu, tak je síce po desiatej hodine večer, ale vidíme, koho naozaj zaujímajú mladí ľudia v Európskej únii. Máme rok do volieb a my sme práve tá frakcia. Je to pre mňa veľká česť tu dnes sedieť s mojimi kolegami z mládežníckej organizácie, ktorí sme spolu bojovali a pracujeme na tomto viac ako desať rokov. Som veľmi rada, že je tu Alicia, že je tu Brando, že je tu Saul, že tu môžem byť ja ako bývalý predstaviteľ našej mládežníckej organizácie. Ale je trošku smutné, že stále po desiatich rokoch ešte hovoríme o tom, či by mladí ľudia mali byť platení za svoju stáž. Ja si myslím, že jednoznačne áno.  Myslím si, že potrebujeme smernicu. Európska únia musí byť lídrom v tejto téme. Musíme nastaviť tieto pravidlá, pretože aj my máme európske inštitúcie, ktoré robia stáže zadarmo a toto nie je akceptovateľné v 21. storočí. Ak niekto pracuje, mal by za svoju prácu dostať odmenu. A vôbec že o tom diskutujeme, je pre mňa absolútne šokujúce a nepredstaviteľné. Mrzí ma, že sú aj kolegovia medzi nami, ktorí tu stále sedia v tomto Európskom parlamente, pre ktorých stážisti pracovali zadarmo. A to je naozaj niečo, proti čomu my ako inštitúcia musíme bojovať. Musíme sa postaviť do čela a my ako frakcia tam stojíme.
Pani predsedajúca, nenadarmo sa hovorí, že Ukrajina je obilnica Európy. A predovšetkým toto obilie, o ktorom tu všetci stále hovoríme, malo byť určené Afrike, a naozaj ľuďom, ktorí sú chudobní a ktorí hladujú. My vo východnej Európe alebo v strednej a východnej Európe nechceme naozaj toto lacné nekontrolované obilie, pretože nevieme, akého je úplne konkrétneho pôvodu. A ako bolo už povedané. U nás máme na Slovensku vzorky, ktoré dokazujú, že toto obilie nie je vhodné na konzumáciu podľa našich noriem. Pán komisár, vy ste povedali, že Slovenská republika dostala približne 800 tisíc ton obilia za posledné obdobie. Ale kompenzácia podľa nového schváleného harmonogramu je nejakých päť miliónov eur, čo mi vychádza asi 6 a pol eura na tonu. A to sa mi nezdá ako úplne v poriadku. Ide o východnú Európu, treba si to povedať. Ide o východnú Európu. Keby išlo o Francúzsko, Nemecko, Taliansko, tak by sme tu inak rozprávali všetci. Ako bolo povedané, takisto viacerými predrečníkmi. Viete, naše krajiny, ktoré sú najviac teraz zasiahnuté týmto problémom obilia z Ukrajiny, sú takisto krajiny, kde je teraz veľmi veľa ukrajinských utečencov. Kde naši obyvatelia naozaj nie sú úplne na tom najlepšie, a myslím si, že mali by sme sa starať práve o ich zdravie a o to, čo títo obyvatelia chcú. Tieto krajiny, týchto päť krajín, tvorí jednu pätinu Európskej únie a jednu pätinu jej obyvateľov. A takto by sme k tomu mali aj pristupovať.
Pán predsedajúci, energetická únia je podľa mňa veľmi dobrý projekt a tých päť pilierov by som rada rozobrala. V ôsmej správe hovoríme o bezpečnosti a solidarite, ktorá je vlastne prvým pilierom tejto energetickej únie. A takisto hovoríme aj o tom, že sme stále nedosiahli dostatočnú bezpečnosť a stále musíme na nej pracovať, pretože sme ohrození rôznymi krízami. A dodávky energie teda potrebujeme viacej podporiť. Plná integrácia našich sietí, myslím si, že ide veľmi správnym spôsobom. Energetická efektivita, ktorá je tretím pilierom, má podľa mňa dve časti a to je určite to, že aká je cenová efektivita energie, ktorú vyprodukujeme. Čiže aká je konečná cena pre našich spotrebiteľov, a či si ju naozaj vedia dovoliť. A tu by som rada povedala, že naozaj by sme sa mali viacej snažiť, aby energia, ktorú produkujeme, bola lacná, a aby bola dostupná pre všetkých občanov, a bola naozaj pre nich dostatočnou príležitosťou. Druhá časť tejto energetickej efektivity je podľa mňa, aký dopad majú neustále podporované obnoviteľné zdroje aj naozaj na prírodu. Aká je cena výroby napríklad solárnych panelov, a či naozaj veterná energia nerobí problémy aj pre našich poľnohospodárov. Ďalší, štvrtý pilier, je dekarbonizácia. A tu by som rada zdôraznila, že by som viac podporovala jadrovú energiu a som veľmi rada, že Slovensko sa stalo súčasťou jadrového fóra. A posledný výskum, v ktorom by sme mali hľadať nové možnosti, ako sú napríklad malé modulárové reaktory.
Vážený pán predsedajúci, na začiatku ma fascinuje, že pri takejto téme, ako je rok vojny na Ukrajine, kolegovia z EPP to využívajú trápne na to, aby útočili na nás ako svojich politických oponentov.  Ale myslím si, že treba hovoriť aj o veciach, ako je obeť občanov Európskej únie, ktorí žijú na hraniciach s Ukrajinou, a to konkrétne napríklad občania Slovenskej republiky, Poľska, ale takisto Rumunska, ktorí otvorili svoje domovy a pomáhali ako dobrovoľníci a pomáhali utečencom, ktorí prichádzali z Ukrajiny, ženám a deťom. A naozaj, častokrát to boli ľudia, ktorí sami nemali veľa z toho svojho a dali aj to posledné, aby týmto utečencom pomohli, keď vláda nemohla. Čiže ja sa im chcem veľmi pekne poďakovať a spomenúť aj ich v tejto diskusii, pretože je to veľmi dôležité vidieť, že naozaj čo si ľudia myslia.  A myslím si, že títo ľudia nechcú hovoriť o zbraniach, chcú hovoriť o mieri. A preto si myslím, že aj my ako politici by sme mali hovoriť aj o tom, že mierový projekt, akým je Európska únia, by mal ponúknuť mier aj pri boji na Ukrajine a pomôcť ukončiť túto vojnu. Pretože smrť a utrpenie tých žien a detí, ktorí umierajú každý deň na Ukrajine, je hrozná.
Vážený pán predsedajúci, považujem túto dohodu o udržateľnosti ťažby a dodávok kritických surovín za veľmi dôležitú. Máme zodpovednosť nielen voči svojim občanom, ale aj voči tretím krajinám, kde častokrát takáto ťažba prebieha. Vieme o tom, že suroviny pre priemysel a pre náš ďalší rozvoj, hlavne technologický, nám treba. Ale mali by sme postupovať zodpovedne. Som preto veľmi rada, že v tomto návrhu podporujeme oveľa viac recyklácie už existujúcich materiálov, že zvyšujeme tento cieľ na 25 %, že ho podporíme viac ako ďalšiu novú ťažbu a že už, to znamená pre mňa, nebudeme toľko vyvážať elektronický odpad do Afriky a do ďalších krajín, kde môže zabíjať malé deti. Začneme viac ťažiť aj v Európe. Tento cieľ 10 % považujem takisto za veľmi dôležitý. Znamená to, že chceme zvyšovať aj produkčnú kapacitu v našom spracovateľskom priemysle a znovupoužitie surovín, ktoré už máme vyťažené. Obmedzíme tak svoj novodobý kolonializmus, ktorý ako Európska únia robíme, tým, že vyťažíme suroviny v tretích krajinách. Budeme používať to, čo už momentálne máme. Takisto považujem cieľ 40 % spracovania v Európe za veľmi dobrý, pretože prináša viac pracovných miest pre našich občanov.
Vážený pán predsedajúci, naše snahy o ochranu planéty a čistý vzduch musíme nielen obmedzovať a zakazovať, ale oceňovať aj tých, čo sa snažia pomáhať. Nielen obmedzovať emisie, pretože to sa nám nedarí, ale obmedziť aj zachytávanie týchto emisií. Tieto certifikáty na zachytávanie uhlíka, ktoré budú odmenou za snahu, sú podľa mňa dobrou cestou, ako z toho von. Súhlasím však so spravodajcom výboru AGRI, že nesmieme riskovať nahrádzanie pestovania potravín farmami na zachytávanie uhlíka. Vnímam však návrh ako pozitívny, pretože ak dokážeme dospieť v dialógu k správnej dohode, môžeme dostať napríklad do poľnohospodárstva viac vlastných finančných zdrojov ako odmenu za podporu zalesňovania a starostlivosti o pôdu a les. Verím, že keďže pôjde o využívanie vedeckých metód vypočítavania a viazania uhlíka, bude to objektívne a pravdivé rátanie. Takisto verím, že takýto krok podporí ďalší výskum, z ktorého môžu vzísť nové možnosti, ako sa vysporiadavať s čistením nášho prostredia od negatívnych účinkov nielen uhlíka, ale aj ďalších škodlivých emisií. Uhlíkové certifikáty umožnia financovanie projektov na redukovanie nielen CO2, ale aj iných skleníkových plynov, a preto tento návrh v súčasnej dobe podporujem.
Vážená pani predsedajúca, chcela by som poblahoželať pánovi Répasovi k skvelej správe a možno vám trošku povedať o tom, čo mám na sebe. Táto sukňa od mojej sestry, ale táto časť je súčasť kroja z dediny Čeľadice pri Nitre na Slovensku, ktorú nosili aj moji starí rodičia aj ľudia pred nimi, a presne to boli tie generácie, ktoré si vážili svoje zdroje a to všetko, čo mali, a snažili sa všetky veci, ktoré nosili opravovať. A dnes sa opäť vraciame k tomu zdravému rozumu, ktorý tu fungoval, a naozaj sa snažíme vrátiť naspäť to, čo by malo byť. Ak si niekto niečo kúpi, mal by mať právo si to dať niekde opraviť. Toto vytvorí ďalšie pracovné miesta nielen na európskom trhu, ale vytvorí to ďalšie miesta aj vo fabrikách, ktoré vyrábajú rôzne náhradné diely. A myslím si, že to je správnym krokom aj k udržaniu nielen zdrojov, ktoré sú na našej planéte veľmi obmedzené, ale aj k takému zdravému rozumu, ku ktorému sa opäť musíme vrátiť. Sú ľudia, ktorí hovoria, že keď budeme mať takéto právo na opravu, tak tým vlastne znemožníme nejaký ďalší pokrok, alebo že budú musieť nejaké tieto diely niekde skladovať. Ale viete, keď bola diskusia aj tu o tom, že chceme napríklad udržiť, udržať záruku na 2 roky pre výrobky, ktoré si ľudia kúpia, tiež rozprávali niektorí, že preto niektoré firmy skrachujú, a v podstate sa nič nestalo. Čiže si myslím, že to je veľmi dobrý návrh dávať spotrebiteľom oveľa viac slobody, a to, čo si kupujeme my, by sme mali mať právo udržiavať si čo najdlhšie.
Pán predsedajúci,  Uzbekistan je najľudnatejšou krajinou Strednej Ázie a takisto krajinou s najmladším obyvateľstvom v tomto regióne. Považujem za veľmi dôležité za posledné obdobie, že nastal pokrok v zlepšení pracovných podmienok. Eliminovala sa detská práca v tejto krajine a takisto aj práca, ktorú považujeme za nútenú. Myslím si ale, že je dôležité zdôrazniť, že síce aj keď Uzbekistan už pristúpil k niektorým dohovorom medzinárodnej organizácie práce, tak stále sú niektoré medzinárodné štandardy, ktoré ešte stále nemá prijaté do svojej národnej legislatívy. A v tomto by sme mali podporiť. Napríklad férové odmeňovanie ľudí pracujúcich na bojovníkoch poliach, alebo bezpečnosť pri práci. Považujem Uzbekistan za dôležitého regionálneho partnera, ktorý dokáže zabezpečiť stabilitu a bezpečnosť v tomto regióne, a preto by sme mali s ním oveľa viacej pracovať aj na diplomatickej úrovni, a mali by byť naše kontakty oveľa viac pravidelné. Myslím si, že tieto vzťahy by sme mali zlepšovať na bilaterálnej úrovni. Takisto by sme mali zlepšovať svoj vzájomný obchod s touto krajinou a spoločne bojovať proti organizovanému zločinu, terorizmu a takisto podporovať zelenú transformáciu v tejto krajine a viac využívanie zelenej energie.
Vážený pán predsedajúci, ja sa chcem spýtať na transatlantické vzťahy, pán Borrell. My sme mali s Američanmi vždy veľmi dobrú spoluprácu, čo sa týka humanitárnej pomoci a podpory krajín, ktoré boli najzraniteľnejšie, ktoré mali rôzne problémy. Dnes diskutujeme napríklad o kritických surovinách, ktoré sú potrebné pre nás aj pre Američanovm aj pre ďalšie krajiny, napríklad pre Čínu, na výrobu a vývoj rôznych produktov. Ja sa chcem spýtať, kde sa nachádza momentálne diskusia so Spojenými štátmi v tejto otázke ? Ktoré regióny považujeme možno za také dôležité pre nás? Ale aj v súvislosti nielen s tým, akú humanitárnu pomoc podporujeme a ako podporujeme ľudí v týchto regiónoch, ale takisto aj ako chránime týchto ľudí? A keďže sme priatelia, ale zároveň aj konkurenti, tak ako vlastne pomáhame týmto krajinám možno aj bojovať s klimatickými zmenami? Pretože veľmi často tieto využívané zdroje, ktoré využívame a ťažíme, spôsobujú rôzne problémy v oblasti environmentálnej.
Vážený pán predsedajúci, súhlasím s pánom komisárom Borrellom, že by sme mali mať víziu ekonomickej bezpečnosti pre Európsku úniu, pretože potrebujeme znížiť riziká a zabezpečiť plán, kam sa chceme ako Únia uberať. Posilnenie našej konkurencieschopnosti nie je ľahké v globálnom prepojenom svete, kde nesúperíme len so svojimi susedmi, ale so všetkými, a náš priemysel, naše pracovné miesta potrebujeme ochrániť a potrebujeme ich hlavne zachovať. Aby sme mali ekonomickú bezpečnosť, potrebujeme ekonomiku, ktorá bude fungovať. Čiže potrebujeme zabezpečiť dodávky energií, zabezpečiť spoluprácu, aby sa nám nestalo, že energia nám bude chýbať. Potrebujeme zabezpečiť dodávky surovín, aby naša výroba a náš priemysel dokázali fungovať ďalej. Naša technologická bezpečnosť je takisto veľmi dôležitou otázkou, pretože sa musíme brániť proti útokom a kradnutiu dát, ale napríklad aj osobných údajov našich občanov. Nesmieme byť vydaní na milosť a nemilosť ani tretím krajinám, a preto v jednote je sila. Som veľmi rada, že tento parlament prijal stanovisko, ako sa brániť proti hrozbám z tretích krajín. Európska únia musí spoluprácou získať štatút silného, dôveryhodného a predvídateľného partnera.
Pán predsedajúci, všetci vieme dnes, ako môžeme označiť napríklad tokajské víno, v ktorom regióne sa môže vyrábať. Takisto ako vieme, v ktorom regióne sa môže vyrábať bryndza. Som veľmi rada, že už dnes budeme môcť diskutovať a že budeme zajtra, dúfam, všetci schvaľovať tento návrh a budeme vedieť takto geograficky označiť aj výrobky, ktoré sú priemyselného charakteru alebo sú remeselnej výroby. Chránime tak prácu ľudí, vytvárame tak nové pracovné miesta, podporujeme duševné vlastníctvo týchto ľudí a som veľmi rada, že, dúfam, onedlho budeme vedieť všetci, kde sa na Slovensku alebo kde sa na svete môže vyrábať napríklad modranská keramika či karlovarský porcelán, alebo naše slovenské krásne výšivky alebo čipky, ktoré budú týmto spôsobom chránené. Podporíme tak naozaj ručné, tradičné, regionálne remeselné výrobky, ktoré títo ľudia robia po stáročia, a takéto chránenie ich pôvodu a označení zemepisného pôvodu týchto výrobkov môže pomôcť proti ich falšovaniu, proti falzifikátom. A naozaj, ľudia, ktorí budú tieto výrobky kupovať, budú vedieť, že naozaj pochádzajú z toho regiónu, ako sú určené. A ja som veľmi rada, že konečne takýto návrh ako Európska únia budeme prijímať.
Vážený pán predsedajúci, som veľmi rada, že socialisti vyvolali diskusiu o mladých ľuďoch a o ich situácii, čo sa týka životných nákladov a takisto aj bývania. Ja som o tejto téme hovorila veľmi veľa a som veľmi rada, že dnes môžeme o tom hovoriť znova na pôde tohto parlamentu. Ale dôležité je, čo vlastne skutočne môžeme urobiť. Som veľmi rada, že to boli takisto práve ľavičiari, boli to socialisti, ktorí napríklad vytvorili mládežnícku garanciu, garanciu pre mladých, ktorá pomohla veľmi veľa mladým ľuďom v Európskej únii sa dostať z nezamestnanosti a naozaj im pomohla nájsť možno iné zručnosti, ktoré potrebovali pre trh práce. Myslím si, že to bol veľmi úspešný projekt. Mali by sme naň nadviazať ďalšími úspešnými projektmi alebo inými nápadmi, ktoré by naozaj situácie mladých ľudí vedeli riešiť. V mojej krajine na Slovensku takisto mladí ľudia veľmi dlho zostávajú žiť so svojimi rodičmi. Patríme medzi tých úplne najhorších v Európskej únii. A nie je to tým, že by boli takí pohodlní títo mladí ľudia, ale naozaj je to spôsobené tým, že je to nutnosť, pretože si to vlastné bývanie nevedia dovoliť. Myslím si, že potrebujeme im pomôcť pri hľadaní práce, ale potrebujeme hlavne stavať dostupné bývanie a určite ich zapojiť do politického procesu. A som veľmi rada, že ako bývalá viceprezidentka môžem pochváliť prácu Európskeho mládežníckeho fóra, ktoré naozaj pracuje s mladými ľuďmi a dobre reprezentuje ich práva a ich nároky, ktoré by žiadali.
Vážený pán predsedajúci, s nárastom práce z domu, telepráce, ale aj z dôvodu COVID-u sa nám zvyšuje používanie internetu a iných prostriedkov. Vzniká väčší stres, ľudia majú zdravotné problémy, úzkosť, depresiu, syndróm vyhorenia a nie sú schopní sa odpojiť. Sú stále v práci, požiadavky na ich prácu neustále prichádzajú a oni sú nútení na ne odpovedať. Myslím si, že by sme mali trvať na dodržiavaní pracovných hodín, na neakceptácii skrátených termínov a takisto na ochrane zamestnancov všeobecne a na ochrane ich práv. Majú právo na voľný čas a právo na osobný priestor. Na tomto sa zhodneme asi všetci, ktorí sme tu. Bohužiaľ, rokovania sociálnych partnerov zlyhali, a preto by som rada požiadala z tohto miesta Európsku komisiu, aby trvala na znovuotvorení rokovaní a aby predložila európske nariadenie, ktoré sa týka práva na odpojenie sa, na ktorom sa všetci zhodneme, čo najskôr. Naozaj máme tri roky po tom, ako tento Európsky parlament rozhodol, že by sme niečo také chceli. Je to niečo, na čom sa všetci môžeme zhodnúť a našou povinnosťou je ochraňovať práva zamestnancov, ľudí, ich zdravie, pretože majú iba jedno. A aj to duševné zdravie je len jedno a je veľmi ťažká potom cesta späť vrátiť sa do normálneho bežného života.
Vážený pán predsedajúci, prijatie tejto smernice o platovej transparentnosti považujem za historické. Konečne budeme mať v Európskej únii legislatívu, ktorá bude skutočne podporovať zmierňovanie rozdielov v odmeňovaní v platoch medzi mužmi a ženami. Vymedzenie definície o tom, čo vlastne znamená rovnaká práca, je dôležité, aby sme mohli porovnávať, aby sme sa nestretávali s tým, že sa povie, že aj tak predsa ženy robia menej, ľahšie, ľahšiu prácu a nezaslúžia si preto rovnakú mzdu. Som rada, že sa nám podarilo presadiť, aby sa zvýšila transparentnosť v odmeňovaní a zlepšilo sa aj postavenie odborov pri kolektívnom vyjednávaní. Povinnosť zverejňovať výšku platu nielen pri ponúkaných pozíciách, ale aj povinné zverejňovanie a porovnávanie výšky platu pre mužov a ženy jasne ukáže, aká je skutočná situácia v Európskej únii. Budeme vidieť, kto sa reálne snaží a kto sa na rovnosť iba tvári. Bohužiaľ, bude to platiť iba pre veľké firmy a verím, že to je cesta pre budúcnosť, aby sme sa mohli posunúť aj ďalej. Krajiny majú zákony proti diskriminácii, ale prax nám ukazuje, že sa to dá obchádzať rôznymi príplatkami a podobne. Takto budeme vedieť účinne aplikovať existujúce zákony, ktoré sa dnes dostatočne nevyužívajú, a uvidíme, kto sa reálne snaží a kto sa na rovnosť iba tvári.